Kõigepealt ütlen, et see on teema, milles ma lausa kutsun inimesi endale vastu vaidlema, sest mulle pigem ei meeldi need reaktsioonid ja hoiakud endas, mida ma siin kirjeldan. Ent samas on see kindlasti ka teema, mis väärib üldisemat kaasamõtlemist ja arutlemist. Olen mõelnud oma teatud selgelt  elitistlikele hoiakutele ning otsinud nende põhjuseid ja jõudnud arusaamale, mille võiks lausa paksude tähtedega kirjutada ja mille suhtes oleks huvitav teada, kas see kehtib ka teiste elitistide puhul: "kultuurilises ja kunstilises elitismis ei langeta ma hinnangut mitte niivõrd muusikast või muust teosest lähtudes, vaid alateadlikult ikkagi selle muusika kuulajate või kunsti tarbijate võimalikest loomuomadustest lähtuvalt". Mida ma selle all mõtlen? Kohe seletan.